Sep Vanmarcke

Sep Vanmarcke (28 juli 1988, Kortryk) es nen West-Vlamschn coureur die nu in Woaregem weunt. Zyn specialiteit zyn de nôordelyke veurjoarsklassiekers.

 Carrière 
Vanmarcke ree by de beloftn by't continentoale team Jong Vlaanderen-Bauknecht. Ip 1 oest 2009 kreeg 'tem e profcontract van Topsport Vlaanderen-Mercator en e den dag achter't têeken'n van zyn êeste profcontract wierd em ol derekt achtstn in e massaspurt in de Sparkassen Giro, die gewonn'n wierd deur Mark Cavendish. Loatr in da joar ree tie nog êenigte schôone plekkn, lyk e zesde plekke in't Kampioenschap van Vloandern en ree tie mee inde ploege van't Weireldkampioenschap vo de gastn ounder de 23 joar te Mendrisio.

Achter e goe wintersezoen 2009-2010 ree 't em vo ne joenge gast van 21 in 2010 e goe veurjoar me ounder and're e derde plekke in de "Ronde van het Groene Hart" en e twidde plekke in de klassieker Gent-Wevelgem achter Edvald Boasson Hagen. Loatr in 2010 volgdn der nog ereplekkn ounder and're in de Vierdoagsche van Duunkerke, den Eneco Tour, de Grand Prix de Wallonie, 't Circuit Franco-Belge en Parys-Tours. 

In 2011 gingtie rydn vo de World Tour-ploege Team Garmin-Cervélo. In 2012 kwam zyn deurbroake me zyn êestn oovrwinnienge by de profs in den Omlôop Het Nieuwsblad.

In 2013 dee tie nen transfer na den ipvolger van de Rabobankploege, Blanco Pro Cycling (wa derachter ernoemd wierd na Belkin Pro Cycling). In da joar dee tie zyn tot nu toe grôotste prestoasje me en twidde plekke in Parys-Roubaix 2013. Je ree ton tegoare me Fabian Cancellara na de strepe ip de veloboane van Roboais, woar em versloagn wierd in de sprint.

In 2014 reed 'n vrêe goe, mo ne koest gêen grôotn vis an d'n oak slaon; ne wos teffrende kêers de vierdn (ounder and're in d'n Omlôop 't Nieuwsblad, Gent-Wevelgem en in Parys-Roubaix). In de Rounde van Vloandern wost 'n derdn achter Fabian Cancellara en Greg Van Avermaet.

 Belangrykste oovrwinniengn 
2008
 2e etappe Rounde van Vlams-Broabant
2009
 Challenge de Hesbaye
 Trognée-Hannut
 1e etappe Rounde van de Haut-Anjou (U23)
 2e etappe Rounde van Vlams-Broabant
2010
 Bergklassement Vierdoagsche van Duunkerke
 Puntnklassement Circuit Franco-Belge
2012
 Omlôop Het Nieuwsblad
2013
 Verrebroek-Beevern
 Grôotn Prys Impanis-Van Petegem
2014
 3e etappe Rounde van Noorweegn
 3e etappe Rounde van Alberta
2016
 4e etappe Ster ZLM Toer
 Endklassement Ster ZLM Toer
2017
 Puntnklassement Rounde van Ôostnryk
2019
 1e etappe Rounde van de Haut-Var
 Bretagne Classic

 Externe koppelienge 
Officiëln website va Sep Vanmarcke

Categorie:West-Vlamsche coureur